Theodor Höijer

Carl Theodor Höijer (20. helmikuuta 1843 Helsinki – 31. lokakuuta 1910 Helsinki) oli aikansa johtava suomalainen arkkitehti. Höijerin on sanottu olleen ensimmäinen suomalainen arkkitehti, joka loi menestyksekkään uran ja kestävän jälkimaineen ilman asemaa rakennushallinnossa. Hänen on siten katsottu muovanneen arkkitehtien toimenkuvaa Suomessa.Viljo (2004). 

Höijerin tuotanto edustaa pääasiassa uusrenessanssia ja sijaitsee suurelta osin Helsingissä. Tunnetuimpia yksittäisiä töitä ovat muun muassa Ateneumin taidemuseo, Rikhardinkadun kirjasto, Erottajan paloasema, Grönqvistin talo ja osin purettu Hotelli Kämp.

Elämänvaiheet
Höijerin isä oli helsinkiläinen menestynyt käsityöläinen, peilitehtailija ja sisustusverstaan omistaja Henrik Höijer, joka halusi pojalleen arkkitehdin koulutuksen. Höijerin äiti oli Maria Lovisa Selenius. Höijer kävi Helsingin teknillistä reaalikoulua vuosina 1856–1860, mutta ilman ylioppilastutkintoa hän ei päässyt uralle Intendentinkonttoriin. Sen sijaan hän pääsi harjoittelijaksi lääninarkkitehti G. T. Chiewitzin toimistoon Turkuun vuosiksi 1860–1862 ja jatkoi opintojaan vuosina 1863–1868 Tukholman vapaiden taiteiden akatemiassa Fredrik Wilhelm Scholanderin johdolla. Valmistuttuaan vuonna 1868 Höijer palasi Suomeen.

Helsingissä Höijer oli aluksi kaksi vuotta perheyrityksensä palveluksessa ja sen jälkeen toiset kaksi Yleisten rakennusten ylihallituksen pääjohtajan Hampus Dalströmin apulaisena. Vuonna 1872 hän perusti arkkitehtitoimiston yhdessä Frans Sjöströmin, Axel Loenbohmin ja Theodor Deckerin kanssa. Yhteistyö päättyi vuonna 1876, mistä alkaen Höijerillä oli oma toimisto. Hän teki samana vuonna läpimurtonsa Helsingin suuren teollisuusnäyttelyn näyttelyrakennusten suunnittelijana. Vuosina 1872–1876 Höijer myös toimi ensimmäisen kerran arkkitehtuuripiirustuksen opettajana Polyteknillisessä opistossa. Toisen kerran hän oli samassa tehtävässä vuosina 1902–1903.Theodor Höijer. Suomen rakennustaiteen museon arkkitehtiesittelyt. Viitattu 31.5.2011.

Höijerin tärkeimmät työnantajat hänen uransa alkuvuosina olivat Sinebrychoffin panimo sekä Helsingin kaupunki ja seurakunta. Hän suunnitteli asuin- ja liikerakennuksia useille kaupungin nousevaan porvaristoon kuuluneille rakennuttajille, joista erityisesti yhteistyö Fredrik Wilhelm Grönqvistin kanssa osoittautui hänen uralleen keskeiseksi. Höijerin uran huippu oli Ateneumin taidemuseon toteuttaminen valtiolle; senaattori Leo Mechelin valitsi Höijerin suunnittelukilpailun voittajaksi ohi rakennushallituksen arkkitehtien. Höijer ei kuitenkaan koskaan päässyt rakennushallituksen yliarkkitehdiksi, vaikka haki virkaa kahdesti. 1890-luvun alussa Höijer oli itse toisena omistajana Huberin talon rakennushankkeessa, mutta joutui henkilökohtaisen vararikon vuoksi myymään osuutensa yhtiökumppanilleen Robert Huberille. Höijerin koti ja työhuone jäivät kuitenkin vuokralaisiksi hänen suunnittelemaansa taloon.Manninen, s. 60.

1900-luvulle tultaessa Höijer jäi nuorempien arkkitehtien varjoon eikä kyennyt kunnolla omaksumaan uutta kansallisromanttista tyylisuuntausta. Hänen uransa päättyi sairauskohtauksesta johtuneeseen osittaiseen halvaantumiseen vuonna 1905.

Höijer oli Tekniska Föreningen i Finland -järjestön perustajajäsen, sen arkkitehtiklubin puheenjohtaja vuodesta 1895 ja yhdistyksen kunniajäsen vuodesta 1903. Arkkitehtiklubin anomuksesta Suomen senaatti myönsi Höijerille valtioneläkkeen. Höijer oli myös Taideteollisuuskeskuskoulun tarkastaja vuosina 1879–1898 ja Helsingin kaupunginvaltuutettu vuosina 1881–1892.

Höijerin puoliso oli Augusta Wilhelmina Rosén. Heillä ei ollut lapsia.

 Tuotanto 
pienoiskuva|Gamla Bastun Tammisaaressa.
Höijerin suunnittelemat rakennukset sijoittuvat suurimmaksi osaksi hänen synnyinkaupunkiinsa Helsinkiin, johon hän 1870–1890-luvulla suunnitteli useita liike- ja asuinrakennuksia sekä uusrenessanssityylisiä kerrostaloja. Niistä huomattava osa purettiin 1950–1960-luvuillaManninen, s. 6–7.. Höijerin mainittavia suunnittelutöitä ovat muun muassa:

Hietaniemen hautausmaan vanha siunauskappeli, Helsinki, 1873
Skohan talo, Helsinki, 1870-luku (F. A. Sjöströmin kanssa, purettu 1965 Makkaratalon tieltä)Manninen, s. 28.
Nokian kartanon päärakennus, Nokia, 1877 (purettu 1960-luvulla)Kesäpäiviä Nokian kartanolla Nokian Uutiset 3.8.2018. Viitattu 1.4.2024.
Messukylän kirkko, Messukylä, 1879
Rikhardinkadun kirjasto, Helsinki, 1881
Grönqvistin talo, Helsinki, 1882
Ravintola Pukki, Korkeasaari, Helsinki, 1884
Standertskjöldin talo, Pohjoisranta 4, Helsinki, 1885Pohjoisranta 4. Korttelit.fi (Internet Archive). Viitattu 3.6.2011.
Hotelli Kämp, Helsinki, 1886 (purettu 1965; Pohjois-Esplanadin puoleinen julkisivu, pääportaikko ja peilisali säilytetty osana uutta rakennusta)Manninen, s. 49.
Ateneumin taidemuseo, Helsinki, 1887
Vapaaehtoisen palokunnan talo, Helsinki, 1889 (eduskunnan kokoontumispaikka 1907–1910, purettu 1967)Manninen, s. 31.
Villa Sjökulla (muutostyöt, nykyinen ulkoasu), Hamari, Porvoo, 1890Anna-Kaisa Melvas: Minna vaalii ja kunnostaa 170-vuotiasta pitsihuvilaa Porvoossa – ”Remontti on ollut tutkimusmatka taloon, josta löytyy päivittäin jotain yllättävää” Meillä kotona 24.8.2021. Viitattu 31.3.2024.
Erottajan paloasema, Helsinki, 1891
Huberin talo, Helsinki, 1891 (purettu 1960 Helsingin Säästöpankin toimistotalon tieltä)
Entinen Kaleva-yhtiön, myöhemmin Tullihallituksen talo, Erottaja, Helsinki, 1891Uudenmaankatu 1. Korttelit.fi (Internet Archive). Viitattu 31.5.2011.
Tampereen Verkatehtaan pääkonttori, Tampere, 18966. Tampereen verkatehdas Tampereen kaupunki. Viitattu 31.3.2024.
Norrménin talo, Helsinki, 1897 (purettu 1960 Enso-Gutzeitin pääkonttorin tieltä)Manninen, s. 15.
 Villa Ideshem, Tammisalo, Helsinki, 1898
Vallilan kansakoulu, Helsinki, 1902Vallilan ala-aste Ark-byroo. Viitattu 31.3.2024.
Ekenäs Badinrättning (Gamla Bastun), Tammisaari, 1903
Töölön kansakoulu, Helsinki, 1905Hannes Nissinen: Arkkitehti Theodor Höijer teki Helsingistä Wieniä tai Pariisia – iso osa hänen suunnittelemistaan taloista lanattiin matalaksi 1960-luvulla (tilaajille) Helsingin Sanomat 25.12.2017. Viitattu 31.3.2024.

Teollisuusrakennuksia Höijer suunnitteli Helsingissä muun muassa Sinebrychoffin panimokortteliin Hietalahdessa, Töölön sokeritehtaalle sekä Kone ja Silta -yhtiön konepajalle Sörnäisiin. Nämäkin on kaikki purettu.Manninen, s. 68, 115, 146, 168. Hän suunnitteli myös keskiaikaisen Helsingin pitäjän kirkon korjaustyöt uusgotiikan tyylisuunnan mukaiseksi kirkon kärsittyä mittavat vauriot tulipalossa vuonna 1893.

Lähteet
Theodor Höijer.  Suomen rakennustaiteen museon arkkitehtiesittelyt. Viitattu 31.5.2011.

Viitteet

 Kirjallisuutta 

 Viljo, Eeva Maija: Theodor Höijer. Suomen Muinaismuistoyhdistys, Helsinki 1985.
 Viljo, Eeva Maija (toim.): Theodor Höijer 1843–1910: arkkitehti. Suomen rakennustaiteen museo, Helsinki 1987.

 Aiheesta muualla 

 Höijerin säilyneitä töitä Helsingin keskustan alueella. Korttelit.fi (Internet Archive).


Luokka:Suomalaiset arkkitehdit
Luokka:Helsingin kaupunginvaltuutetut
Luokka:Vuonna 1843 syntyneet
Luokka:Vuonna 1910 kuolleet
Luokka:72.9 Arkkitehtuurin historia